Neljä juniori-ikäistä jalkapalloilijaa siirtyy HJK:sta paikalliskilpailija HIFK:n riveihin.

Veikkausliigassa nipin napin sarjapaikkansa viime kauden päätteeksi pitänyt HIFK on tehnyt useita sopimuksia ensi kaudelle HJK:sta tulleiden nuorten pelaajien kanssa.

Punapaitojen päävalmentaja Antti Muurinen kertoi perjantaina Ilta-Sanomille HIFK:n kiinnittäneen ryhmäänsä Tommi Jyryn, Eero Hyökyvirran, Antti Ulmasen ja Jonni Stockusin, kaikki 17. Viime kaudella nuoret saivat minuutteja joko junioreissa tai HJK:n Kakkosessa pelaavassa reservijoukkueessa Klubi 04:ssä.

Lupaukset halusivat tulla näyttämään osaamistaan paikalliskilpailijan harjoituksiin oma-aloitteisesti. 62-vuotias konkarivalmentaja Muurinen painotti, ettei poikia missään nimetty värvätty tietoisesti.

– En ole kortta laittanut ristiin sen eteen. He halusivat tulla, Muurinen sanoi.

Siirron takana on halu eteenpäin uralla. HJK:ssa pelaajille olisi tulevalla kaudella voitu luvata vastuuta junioripelien lisäksi vain Klubi-04:ssä. HIFK:ssa peliaikaa saattaa tulla jos ei Veikkausliigassa, niin mahdollisesti farmijoukkue Gnistanissa Ykkösessä. Osa pelannee talvella myös A-poikien SM-karsintaa.

Pelaajista Ulmanen ja Jyry pelasivat perjantaina, kun HIFK hävisi vuoden ensimmäisessä harjoituspelissään KuPSille 2–3. Muurinen oli tyytyväinen nuorten poikien esitykseen.

– Jyry pysyi tuossa ihan hyvin mukana, mutta liigapelit ovat niin paljon kovempia.

HIFK testasi ottelussa myös muita pelaajia, Hongassa viime kaudet pelannutta puolustajaa Patrick Aaltosta, 22, FC Espoon hyökkääjää Nikolas Sairaa, 17, topparina koko pelin luutinutta Tuukka Andbergia, 18, (PK-35 Vantaa A-jun.) sekä Gnistanissa viimeksi pelannutta laituria Kelechi Anyamelea, 20, joka on HIFK:ssa kolmannen kautensa aloittavan Nnaemeka Anyamelen, 22, pikkuveli.

Muurinen ei osannut vielä sanoa, mikä on Kelechi Anyamelen ja Aaltosen kohtalo jatkon suhteen. Pitkätukkainen Andberg tehnee sopimuksen tähtirintoihin.

– Hän on varmaan meidän mukanamme. Hän pelasi ehkä ensimmäisen miesten ottelunsa tänään, Muurinen hymyili viitaten Andbergiin.

Myös PK-35 Vantaassa viime kaudet pelannut keskikenttämies Ymer Xhaferi on käynyt HIFK:n harjoituksissa. Muurisen mukaan 31-kosovolainen on huonossa fyysisessä kunnossa. Pelaajan tilannetta katsotaan tulevina viikkoina.